  Виталий Пронин Алигес Ижевске «Крезьгуръя урокъёс» проектэныз вуылӥз Россиысь калык артист Дмитрий Маликов. Проектэз кӧня ке арлы чакламын, со ортчоз быдэс Россиын. Нош нырысетӥ уроксэ крезьгурчи мытӥз Удмурт шаерын.Рояль вылын е...- Мон Удмуртие нырысьсэ уг лыктӥськы, - вераз Дмитрий Маликов. - Пичи дыръям татчы трос пол вуылӥ атаелэн «Самоцветы» группаеныз. Ӵапак татын атаелы, Юрий Маликовлы, сётэмын вал Удмуртиысь культура удысысь дано ужась ним, со луиз нырысетӥ данъетэз. Соин ик аслым шуи: «Крезьгуръя урокъёс» вамыштозы улонэ Удмуртиысен. Нялтас вераса, тау шуэме потэ Россиысь Президентлэн Приволжск федерал округъя оскем муртэзлы М. Бабичлы но Удмуртиысь кивалтӥсьёслы вераськись луэмзы понна.Д. Маликовлэн урокез ортчиз Удмурт кун филармонилэн залаз. Отчы люкаськизы быдэс шаерысьтымы искусствоосъя но крезьгуръя нылпи школаысь усточиос. Пиналъёс туж сак кылзӥзы артистлэсь верамъёссэ, шудэмзэ. Филармонилэн залаз югыт вал сотовой телефонъёслэсь но фотоаппаратъёслэсь. Нылпиос тодмо пианистлэсь ортчытэм мастер-классэ озьы гожтыса кельтӥзы. Куинь час ӵоже Маликов вераськиз крезьгур сярысь, пичи дырзэ тодаз вайиз, Ижысь усточи нылпиосын ӵош шудӥз но автограф люкылӥз.- Монэ 5 аресын сётӥзы крезьгуръя школае, туж мылкыдтэк пуксисько вал фортепиано сьӧры. Дорамы рояль сылӥз. Анае-атае ялан гастрольёсын вал бере, монэ визьмалляз бабуше. Но атаелэсь вӧзам луэмзэ мон шӧдӥсько вал, рояль шоры учкыса ик. Урокъёс сярысь медам вунэты шуыса, со рояль вылэ езэ поныса кельтылӥз. Мон сое одно ик инструмент мышкы сэрпалтӥсько вал. Озьы туж трос кускерттонэз рояль сьӧры люкаськиз. Атае туж ӟеч адями ке но, огпол мыным еэн сюриз ик. Пичи дыръям туж яратӥсько вал урамын футболэн шудыны. Анай-атае вераськизы - крезьгуръя дышетӥсе дорамы ветлоз шуыса. Соку квартирамы вал нырысетӥ этажын, ӧсэ жингыртэм куараез кылӥсько ке, укноетӥ пегӟисько вал, огпол, кыкпол озьы. Дышетӥсе - туж тодмо адями, крезьгурчи - вожез потыса песяелы шуылӥз: Валентина Феоктистовна, тӥляд пиды ноку но крезьгурчи уз луы. Али мон туж шумпотыса верасько: со янгышаз. Тӥляд но, пиналъёс, куд-ог дыръя инструмент сьӧры пуксемды уг поты, дыр. Но асьтэдыз вормыны кулэ, со нырысь гинэ секыт потэ, собере крезьгур бордаз бинялтэ, ӧте, азьлань валтэ. Мон малпасько, ӟеч адями луон понна котькудӥз крезьгурлы пичи ке но дышетскыны кулэ, - мылкыдзэ усьтӥз Д. Маликов.«Спокойки» но хор- Кин уг тоды на, мон «Спокойной ночи, малыши» передачаез нуисько, - журналистъёсын пумиськонын веранзэ азьлантьтӥз Д. Маликов. - Сыӵе ӵектонэз кылыса, соку ик соглаш луи. Малпасько, апайёсын ӵош отчы дядяй но кулэ ни вал. «Спокойкиын» арнялы огпол покчиослы театр, литература но музыка сярысь тунсыкозэ мадисько. Мон малпасько, крезьгурлы дышетоно пичиысен. Соин ик передачаын вань крезьгуро баммы, озьы ми тэшкылиосын, нотаосты дышетӥськом.Мукетыз бадӟым проект - «Россия 1» каналын меӵак эфирын мынӥсь «Битва хоров» ӵошатскон. Ми Санкт-Петербургысь хорен ас азямы ужпум пуктӥмы: финалозь вуоно. Милям со пӧрмиз, нырысь куиньёсыз радэ шедимы. Та конкурслы дасяськыкумы ик, валай: туж ӧжыт туала шулыр кырӟанъёс. Тани кылем программалы дасяно вал туала хит. Кык нунал малпаськыса, шедьтӥм сыӵе кырӟанэз. Редакторлы жингыртӥсько но, ӵапак сое ик быръем ини Денис Майданов. Тупаны но кулэ ук, сомында сюрс кырӟанъёс кадь, нош бырйыны кутскиськод но, тӥни озьы луэ. Та проект туж тунсыко, соин ик вуоно арын хоръёс куспын ӵошатскон азьлантӥськоз на.«Анна Каренинаез» лыдӟон - дыр быдтонРоссиысь калык артистэн трос тунсыкозэ вераз. Кылсярысь, пусйиз нылыз крезьгурез яратэ, но инструмент сьӧры шуген пуксе.- Мон туж ик кужмысь уг кариськы, пинал ачиз мед быръёз. Но валэктыны, возьтматыны быгатӥськод ке крезьгурлэсь кулэлыксэ, тэшкыли солэсь уз куштӥськы ни.Тани туннэфилармонилэн залаз монэн ӵош шудӥз Яков нимо пияш. Солэн рояль доры лыктэмезъя ик мон валай, талэсь крезьгучи пӧрмоз. Асьтэос кылӥды, кыӵе со шудӥз, одӥг янгыш но ӧз лэсьты. Но со пинал огинтыяз медаз сылы шуыса, тунсыксэ ялан гочатыса возёно, - пусйиз Дмитрий Маликов.Артистлэн верамезъя, классика крезьгур солы матынгес но дуногес. Солэн мастер-классъёсыз, нылпиосты лӧпкытэм сяна, кивалтӥсьёслы но чакламын. Монэн пумиськемзы бере искусствоосъя школае одӥг инструмент ке но вуттӥзы ке, озьыен пумиськонмылэн пайдаез луоз, шуиз со.Литератураез басьтоно ке, Маликов лыдъя: «Анна Каренинаез» школаын лыдӟон - дыр быдтон. Та произведенилэн трос «вужеръёсыз», чур пӧлы ватскем мылкыдъёсыз-малпанъёсыз, соин ик пинал ваньзэ сое уз вала, уз дунъя на, Лев Толстойлэсь романзэ лыдӟоно, бадӟымгес будыса, соку отын гожтэм учыръёс но кусыпъёс шоры воксё мукет сямен учконо ни.Дмитрий Иванов, культурая, печатья но иворъёсъя министр:- Таӵе урокъёс одно ик кулэ. Кин ке шуоз: та пумиськонлэсь зэмос пайдазэ али дунъяны уг луы на. Со озьы ӧвӧл. Бен, Д. Маликовлэн сётэм урокез капчи ӧй вал, крезьгуро программа ласянь учкыса. Собере, кык час куспын трос уд вутты, дыр. Но Россиысь калык артистлэн нылпиос доры (тросэз соос ёросъёсысь вуэмын) лыктэмез - бадӟым ужрад. Пинал понна вунонтэм кылёз сцена вылын маэстроен ӵош шудэмез. Оло, та урок ик сое азьлпала валтоз но нылаш яке пияш быдӟым крезьгурчи луоз, - шуиз Дмитрий Иванов.Светлана Балахонцева, Можгаысь искусствоосъя нылпи школаысь педагог:- Артистэн пумиськонэ ми вайим Можгаысь искусствоосъя школаысь 13-15 аресъем 10 нылпиосты. Со луиз умой дышетскемзы но вормонъёссы понна ӟеч кузьым. Ку адӟысалзы ай таос Маликовез. Мылкыдзы капчи, но со дыре ик ӝожез но вал. Нылъёсмы куатаськизы, малы, пе, Ижысь усточиос гинэ артистэн ӵош шудӥзы, ми но, пе, озьы ик пӧрмытысалмы. Но пумиськон йылпумъяськыку, ошиськем ныръёс ӧй ни вал. Соослы туж кельшизы Д. Маликовлэн «Спокойной ночи, малыши» программаысь крезьгурлы импровизациез, «До завтра» кырӟанэз. Маликов туж огшоры но вылтӥяськисьтэм адями вылэм. Зэмос кизилиос сыӵеесь ик луыны кулэ, дыр. Со татын тросгес аслаз творчествоезлы реклама лэсьтӥз ке но, таӵе пумиськонъёс туж кулэ, нылпиослы крезьгур удысэ кыстӥськыны мылкыдзы мед луоз шуыса. Умой луысал, сыӵе ужрадъёс ӟеч сямлы пӧрмысалзы ке.Галина Семёнова Туспуктӥз Владимир Беломорских Теги: ДмитрийМаликов Удмурткунфилармония  